Bunge Global

**Bunge Global SA** on yhdysvaltalainen elintarvikealan jättiyritys. Sen juridinen kotipaikka on Sveitsin Geneve, mutta pääkonttori sijaitsee Missourin osavaltion St. Louisissa Yhdysvalloissa. Bungen päätuotteita ovat viljat ja öljykasvit sekä niiden jalostustuotteet, kuten kasviproteiinit, margariinit ja ruokaöljyt.

Bunge on yksi maailman neljästä suuresta maataloustuotteita välittävästä ja jalostavasta jätistä, jotka tunnetaan alkukirjaintensa mukaan yhteisnimellä ABCD: yhdysvaltalaiset Archer Daniels Midland, Bunge ja Cargill sekä alankomaalais-ranskalainen Louis Dreyfus Company. Kaikkien toiminta on hyvin globaalia.

## Historiaa
Bunge-yhtiö sai alkunsa Euroopassa, Amsterdamissa, jonne Johann Peter Gottlieb Bunge perusti vuonna 1818 vienti- ja tuontiliikkeen Bunge & Co. Noin 40 vuotta myöhemmin yritys oli kasvanut isoksi kauppahuoneeksi, jota johti pojanpoika Edouard Bunge. Vuonna 1884 Edouardin veli Ernst Bunge muutti Argentiinaan, ja Bunge-yhtiön kiinnostus alkoi suuntautua Etelä-Amerikkaan. Kauppa sinne alkoi vehnän viennillä, mutta laajeni vähitellen soijapapuihin, kasviöljyihin sekä maalien, tekstiilien ja sementin valmistukseen.

1900-luvulla Bunge-yhtiö laajensi toimintaansa Yhdysvaltoihin, Britanniaan, Espanjaan, Australiaan ja Aasian maihin. Etelä-Amerikassa se menestyi etenkin Brasilian lannoitemarkkinoilla. Lisäksi se alkoi yhä enemmän käydä kauppaa maataloustuotteilla Etelä- ja Pohjois-Amerikan välillä käyttäen hyväksi kasvukausien eriaikaisuutta niiden välillä. Tämän myötä Bungen hallinto keskittyi vähitellen Yhdysvaltoihin, jonne vuonna 1943 perustettiin Bunge Corporation. Se alkoi ostaa viljakauppayhtiöitä Keskilännestä Mississippi-joen ja sen sivuhaarojen varrelta. Bunge perusti 1960-luvulla joen alajuoksulle Louisianaan suuren vientiterminaalin viljalle ja laajensi sen toimintaa pian soijapapujen prosessointiin. Vuonna 1979 ostetusta Lauhoff-yhtiöstä kehitettiin suuri maissimylly ja vuonna 1987 ostetusta Carlin Foodsista leipomoita ja elintarviketeollisuutta palveleva raaka-ainetukku. Myös yrityksen hallinto keskitettiin Mississippin varrelle, Missourin St. Louisiin. Vuonna 1992 Bunge osti kanadalaisen Kingroup-maissimyllyn ja muodosti yhteisyrityksen toisen soijapapuja vievän yhtiön kanssa.

Vuonna 1988 Bunge haki ensi kertaa pääomamarkkinoilta rahoitusta, joka mahdollistaisi laajentumisen. Tarvittiin myös parempaa talousosaamista, ja talousjohtajaksi rekrytoitiin BASF-taustainen Alberto Weisser. Kielitaitoinen mies eteni pian hallituksen puheenjohtajaksi ja toimitusjohtajaksi.

Bunge laajentui 1990-luvulla yritysoston avulla Kalifornian ruokaöljymarkkinoille ja osti Meksikosta suuren vehnämyllyn. Se myi pois kuluttajatuoteliiketoimintansa, jota sillä oli ollut Argentiinassa, Australiassa ja Venezuelassa ja keskittyi täysin palvelemaan yrityksiä, erityisesti elintarviketeollisuutta ja leipomoita.

2000-vuosikymmenellä Bunge osti ranskalaisen kilpailijan Cereolin, jolla oli soijapapujen jalostusta sekä Euroopassa että Yhdysvalloissa. Euroopassa Bunge vahvisti jalansijaansa perustamalla soijaproteiinia ja lesitiiniä tuottavan yhteisyrityksen DuPontin kanssa.

Keväällä 2017 sveitsiläinen raaka-ainejätti Glencore pyrki ostamaan Bungen, mutta hanke torjuttiin.

Vuonna 2025 Bunge Global SA ja kanadalais-alankomaalainen viljakauppias Viterra Limited fuusioituivat.

## Bunge Finland Oy
Suomessa Bunge omistaa maan ainoan margariinitehtaan, jonka se osti Raisio-yhtiöltä vuonna 2009. Se sijaitsee Raision tehtaiden alueella Raisiossa. Siellä valmistetaan muun muassa Keiju- ja Alentaja-margariineja sekä muita margariinimerkkejä Ruotsin ja Viron markkinoille.

## Lähteet

## Aiheesta muualla